b'\n_START_ARTICLE_\nArthur Koestler\n_START_SECTION_\nVirke\n_START_PARAGRAPH_\nKoestlers romaner vitner om stor kunnskap om og innsikt i politikk, og hans oppgj\xc3\xb8r med stalinismen i M\xc3\xb8rke midt p\xc3\xa5 dagen m\xc3\xa5 regnes blant 1900-tallets viktigste b\xc3\xb8ker. Hans forfatterskap var omfattende og allsidig og tok ofte opp problemstillinger hvor vitenskapens muligheter kommer i konflikt med ideologi og moral._NEWLINE_Hans senere b\xc3\xb8ker var mere rettet mot \xc3\xa5 finne et holdbart, \xc3\xa5ndelig og tidl\xc3\xb8st verdigrunnlag for samfunn, ved \xc3\xa5 analysere forholdet mellom eksisterende samfunn og religioner/ideologier. (Lotusen og roboten dreier seg for eksempel om en omfattende og detaljert analyse av buddhismen og hinduismen, mens Yogien og kommiss\xc3\xa6ren handler om hans oppgj\xc3\xb8r med kommunismen). Han konkluderte med at der ikke var muligheter for at noen av de st\xc3\xb8rre religioner og \xc3\xa5ndsretninger hadde det i seg som han ans\xc3\xa5 n\xc3\xb8dvendig for \xc3\xa5 holde i sjakk de tendenser til etisk forfall og \xc3\xa5ndelig tomhet han s\xc3\xa5 spirene til._NEWLINE_Han avsluttet selv sitt liv._NEWLINE_Romanen Arrival and Departure er delvis basert p\xc3\xa5 Jan Karskis opplevelser.\n_START_SECTION_\nInnflytelse\n_START_PARAGRAPH_\nM\xc3\xb8rke midt p\xc3\xa5 dagen var en av de mest innflytelsesrike antisovjetiske b\xc3\xb8ker som har blitt skrevet. Dens innflytelse i Europa p\xc3\xa5 kommunister og sympatis\xc3\xb8rer og indirekte p\xc3\xa5 resultatene av valgte regjeringer var betydelig. Til sist er en forfatters arv totaliteten av vedkommendes forfatterskap. Geoffrey Wheatcroft mener at Koestlers viktigste b\xc3\xb8ker var de fem han fullf\xc3\xb8rte f\xc3\xb8r han fylte 40 \xc3\xa5r: hans f\xc3\xb8rste memoarer og trilogien av antitotalit\xc3\xa6re romaner som omfattet M\xc3\xb8rke midt p\xc3\xa5 dagen._NEWLINE_Koestler skrev flere betydelige romaner, to bind om sitt liv, to bind med reportasjer, et betydelig verk om vitenskapens historie, flere bind med essayer og et betydelig forfatterskap om emner som varierte fra genetikk, d\xc3\xb8dshjelp, \xc3\xb8stlig mystikk, nevrologi, sjakk, evolusjon, psykologi, paranormale fenomener og annet._NEWLINE_Nesten alle hans b\xc3\xb8ker og et betydelig antall essayer finnes i norsk oversettelse.'